Su chelu, et i sa terra...
(trintases)

Su chelu, et i sa terra, et i su mare,
s’isteddu, et i s’aera, et i sa luna,  
sas turres, sa muraglia, su cannone.  

Si mi sighit sa mia intentione  
non des andare tantu in phantasia;  
Si mi sighit s’intentione mia  
cedis a sa victoria, et battaglia.  

Su chelu, et i sa terra, et i su mare,  
s’isteddu, et i s’aera, et i sa luna, 
sas turres, su cannone, sa muraglia.  

Tue ti mustras forte, et de iscaglia,  
et cegu ti dispones a sa morte;  
tue ti mustras de iscaglia forte,  
pro cussu a su duellu est qui cuncurres 

Su chelu, et i sa terra, et i su mare,  
s’isteddu, et i s’aera, et i sa luna,  
sa muraglia, su cannone, et i sas turres.  

Si ses belligerante et si discurres,  
non sias attrividu et arrogante;  
si discurres et ses belligerante  
decidit sa victoria sa fortuna.  

Sas turres, sa muraglia, su cannone,  
su chelu, et i sa terra, et i su mare,  
s’isteddu, et i s’aera, cum sa luna.  

Pensadi bene qui sa vida est una,  
non s’adquistat pius quand’est perdida;  
Pensadi bene qu’est una sa vida,  
usa pro ti salvare ogni manera.  

Sas turres, sa muraglia, su cannone,  
su chelu, et i sa terra, et i su mare,  
s’isteddu, et i sa luna, et i s’aera.  

Laxa s’orgogliu, laxa sa chimera,  
et armas, et coraggiu ti compassa; 
laxa s’orgogliu, sa chimera lassa,  
qui non est a burlare cum piseddu.  

Sas turres, sa muraglia, su cannone,  
su chelu, et i sa terra, et i su mare,  
s’aera, et i sa luna, et i s’isteddu.  

Queres formare in altu unu casteddu  
pro bincher s’inimigu et ogni assaltu;  
queres formare unu castedd’in altu  
cum s’idea de poder superare.  

Sas turres, sa muraglia, su cannone,  
s’isteddu, et i s’aera, et i sa luna,  
su chelu, et i sa terra, et i su mare.  

Non ses nadu in su mundu pro gherrae,  
nen mancu de poeta ses in gradu;  
pro gherrare in su mundu non ses nadu,  
ses poeta et gherreri de una perra.  

Sas turres, sa muraglia, su cannone,  
s’isteddu, et i s’aera, et i sa luna,  
su chelu, et i su mare cum sa terra.  

Napoleone, attrividu in sa gherra,  
sos ossos in d’un’Isula hat finidu;  
Napoleone, in sa gherr’attrividu,  
est mortu pro mancanzia de rezelu.  

Sas turres, sa muraglia, su cannone,  
s’isteddu, et i s’aera, et i sa luna,  
su mare, et i sa terra, et i su chelu.  
Cust’est su trinta sex, qu’ad Sarda gloria  
adquistat ad sos Poetas sa victoria.